BSM คงเป้ารายได้ปีนี้ที่ 600 ลบ.Q1/59 เล็งเปิด 5 สาขาขายสินค้าร่วมกับ KCM
BSM คงเป้ารายได้ปีนี้ที่ 600 ลบ.ปีหน้าเล็งเปิด 5 สาขาจำหน่ายผลิตภัณฑ์ร่วมกับ KCM พร้อมตั้งเป้ารายได้ปีหน้าแตะที่ระดับ 700 ลบ. หรือคิดโตราว 20% เมื่อเทียบกับรายได้ในปี 58 
24 ธ.ค. 2558

นายสัญชัย เนื่องสิทธิ์ รองประธานกรรมการ บริษัท บิวเดอสมาร์ท จำกัด (มหาชน) หรือ BSM เปิดเผยว่า บริษัทคงเป้าหมายรายได้ปีนี้ที่ระดับ 600 ล้านบาท จากที่ก่อนหน้านี้ประเมินว่าช่วงไตรมาส 4/58 รายได้และกำไรจะเพิ่มขึ้นจากมาตรการกระตุ้นภาคอสังหาริมทรัพย์ของรัฐบาลที่ออกมาในช่วงไตรมาสสุดท้ายของปีนี้ น่าจะส่งผลให้ความต้องการใช้วัสดุอุปกรณ์ในการก่อสร้างในประเทศปรับตัวเพิ่มสูงขึ้น ในช่วงปลายปีต่อเนื่องไปจนถึงต้นปีหน้า
ขณะที่ในปี 59 นั้น บริษัทเตรียมเปิดสาขาการจำหน่ายสินค้าเพิ่มอีก 5 สาขาในช่วงไตรมาส 1/59 โดยการเปิดสาขาดังกล่าวเป็นผลมาจากแผนธุรกิจความร่วมมือกัน BSM และบริษัท เค.ซี.เมททอลชีท จำกัด (มหาชน) หรือ KCM ซึ่งเป็นตัวแทนจำหน่ายผลิตภัณฑ์ร่วมกัน ซึ่งเบื้องต้นอาจจะเป็นการส่งสินค้า เช่น ประตู หน้าต่าง พร้อมทั้งตั้งเป้าหมายรายได้ในปี 2559 แตะที่ระดับ 700 ล้านบาท หรือคิดเป็นอัตราการเติบโตที่ราว 20% เมื่อเทียบกับรายได้ในปี 2558
 